呢個系統無時無刻都會留意住有關「目標係咪達到咗」嘅資訊，例如線條體（striatum）會對隻動物想要嘅嘢－水、嘢食同伴侶等等－有反應，而當個系統（根據由感官嗰度得到嘅資訊）偵察到環境入面有啲嘢可以幫隻動物達到目標嗰陣，就會向有關嘅腦區傳資訊，例如係由感知腦區嗰度收到資訊，發現自己附近有（例如）嘢食嗰陣，個動機系統會向運動系統傳訊號，等運動系統引導個身體鬱並且（例如）行埋去啲嘢食度。